作者:黃機
標題:乳燕飛・賀新郎
內容:擊碎珊瑚樹。為留春、怕春欲去，駛如風雨。春不留兮君休問，付與流鶯自語。但莫賦、綠波南浦。世上功名花梢露。政何如、一笑翻金縷。系白日，莫教暮。蒼頭引馬城西路。趁池亭、荻芽尚短，梅心未苦。小雨欲晴晴不定，漠漠雲飛輕絮。算行樂、春來幾度。鞭影不搖鞍小據。過橫塘、試把前山數。雙白鷺，忽飛去。